বন্ধুত্বের এ যেন এক জলজ্যান্ত উদাহরণ। পাঁচ বন্ধুর বন্ধুত্ব টিকে রয়েছে তিন দশকেরও বেশি সময় ধরে। আর এ কারণে তারা পাঁচ বন্ধু ৩৫ বছর ধরে একই স্থানে একইভাবে ছবি তুলছেন। স্কুলজীবনে এ পাঁচ বন্ধুর ছবি তোলা শুরু। এরপর গত ৩৫ বছর ধরে একই স্থানে একইভাবে ছবি তুলছেন তারা। প্রতি পাঁচ বছর পর পর এজন্য তারা সেই একই স্থানে সমবেত হন। মার্কিন যুক্তরাষ্ট্রের ক্যালিফোর্নিয়া রাজ্যের শান্তা বারবারা হাই স্কুলের ছাত্র এই পাঁচ বন্ধু। স্কুলজীবন থেকেই তাদের মাঝে ভাব। এরপর সে বন্ধুত্বের সুর যেন একই সুরে বেজে চলেছে। প্রথম দিকের ছবিগুলোতে তাদের তরুণ বয়সের ছাপ স্পষ্ট। আর এখন ৩৫ বছর পর তারা আর আগের মতো নেই। বয়সের ছাপ চোখেমুখে। তবে তার পরেও বন্ধুত্বের কথা ভোলেননি তারা। ১৯৮২ সালে তারা ছবি তোলা শুরু করেন পাঁচ বন্ধু। তাদের নাম বামদিক থেকে জন ওয়ার্ডল, মার্ক রুমার-ক্লিয়ারি, ডালাস বারনি, জন মলনি ও জন ডিকসন। গত পাঁচ বছর আগেই তাদের এ বন্ধুত্বের কথা অনলাইনে ভাইরাল হয়ে যায়। এবার আবার নতুন করে তারা আলোচনায় এলেন।